Rådets resolution

af 26. juni 2000

om større trafiksikkerhed

(2000/C 218/01)

RÅDET FOR DEN EUROPÆISKE UNION,

som har haft en generel debat om Kommissionens meddelelse "Trafiksikkerhed: Hovedopgaver i EU-statusrapport og prioritering af foranstaltninger", som Kommissionen forelagde den 20. marts 2000, udtrykker tilfredshed med meddelelsen, der indgår som led i andet EF-handlingsprogram for bedre trafiksikkerhed i Den Europæiske Union for perioden 1997-2001,

(1) minder om, at vedtagelse af foranstaltninger til forbedring af transportsikkerheden udtrykkeligt er nævnt i traktaten som fælles mål for transportpolitikken

(2) finder, at større trafiksikkerhed bør være en hovedprioritet i transportpolitikken på grund af det uacceptabelt høje antal døde og kvæstede som følge af trafikuheld i Europa, der medfører alvorlige fysiske, psykiske og materielle skader såvel for ofrene og deres familier som for samfundet som helhed

(3) minder på ny om, at større trafiksikkerhed er et ansvar, der påhviler alle, dvs. Den Europæiske Union, de nationale, regionale og lokale myndigheder i medlemsstaterne, bilindustrien, transportvirksomhederne, organisationerne og især selve vejnettets brugere

(4) konstaterer, at der stadig er markante forskelle mellem medlemsstaterne hvad trafikulykker angår, hvilket ligeledes taler for en forstærket indsats, også på EF-plan

(5) konstaterer, at der med andet handlingsprogram blev indført et økonomisk aspekt i tilgangen til trafiksikkerhedsproblematikken med en fastsættelse af de økonomiske omkostninger ved dødsfald, legemsbeskadigelse og materiel skade som følge af trafikulykker

(6) erkender, at udgifterne til forebyggelse af ulykker generelt er meget lavere end de omkostninger, ulykkerne og de deraf følgende skader medfører

(7) noterer sig, at på trods af den faldende tendens i det årlige antal ofre, hvoraf en stor del er børn og unge, er situationen ud fra et samfundsmæssigt synspunkt stadig så uacceptabel, at den forpligter alle involverede til at bidrage aktivt til at få reduceret antallet af ofre

(8) understreger betydningen af at fortsætte og intensivere det arbejde, der udføres inden for rammerne af de administrative aftaler om anvendelse og gennemførelse af fælles syn ved vejsiden

(9) deler det synspunkt, som Europa-Parlamentet har givet udtryk for ved sin beslutning af 11. marts 1998 om andet handlingsprogram(1), og hvorefter det er nødvendigt at anlægge en ny strategi, der kan øge fremskridtene inden for trafiksikkerheden, bl.a. ved opstilling af en prioritetsliste over de foranstaltninger, der skal træffes på EF-plan i fremtiden

(10) finder det afgørende, at der gøres fremskridt med følgende foranstaltninger:

I. LOVGIVNING

1. Ændring af direktiv 91/671/EØF(2), således at det bliver obligatorisk at bruge sikkerhedssele i alle køretøjer, der konstruktionsmæssigt allerede er indrettet til montering af sådant udstyr, og det gøres obligatorisk at bruge typegodkendte fastspændingsanordninger til børn.

2. Udvidelse af anvendelsesområdet for direktiv 92/6/EØF(3) om hastighedsbegrænsende anordninger for køretøjer på over 3,5 tons til godstransport eller personbefordring under hensyntagen til den næste evalueringsrapport om de erfaringer, der er indhøstet i forbindelse med iværksættelsen af dette direktiv.

3. Vedtagelse af et direktiv om typegodkendelse af køretøjer med frontpartier, der er mindre aggressivt udformet ved påkørsel af de mest udsatte trafikanter, dvs. børn, fodgængere og cyklister.

4. Vedtagelse af et direktiv om obligatorisk brug af styrthjelm for førere af motorcykler og knallerter.

5. Ændring af direktiv 91/439/EØF(4) om kørekort med henblik på at harmonisere underkategorierne af kort efter de forskellige køretøjstyper og bedre specificere anvendelsen af helbredskravene i forbindelse med kørekort.

6. Ændring af direktiv 71/127/EØF(5) med henblik på at øge udsynet til siden og bagud og reducere de "døde vinkler".

7. Foranstaltninger vedrørende problemet med spritkørsel: vedtagelse af en henstilling om spiritus- eller promillekørsel, hvor medlemsstaterne tilskyndes til navnlig at overveje at vedtage en øverste grænseværdi på 0,5 mg/ml hos førere, dog med mulighed for lavere grænser generelt eller for bestemte kategorier af førere.

II. FORSKNING

1. Videreførelse og udbygning af arbejdet under det europæiske program for vurdering af nye biler (EuroNCAP) med det formål eventuelt at få medtaget flere krav, bl.a. til aktiv sikkerhed og fodgængeres sikkerhed; evaluering af resultaterne af EuroNCAP-programmet med hensyn til trafiksikkerhed.

2. Videreførelse af forskningen i trafiksikkerhedsproblemer, der skyldes adfærden hos bilister, der er påvirkede af narkotika og visse lægemidler, bl.a. med en undersøgelse af, hvilken kontrolpraksis der er den bedste i medlemsstaterne, og med udvikling af metoder til afsløring af narkotika-/medicinpåvirkning for at gøre kontrollen mere effektiv.

3. Videreførelse af forskningen med henblik på fastlæggelse af standarder for anvendelse af telematiksystemer i køretøjer, da udviklingen af disse systemer har stor aktuel betydning, og da der er brug for større viden om deres virkning af trafiksikkerheden.

4. Videreførelse af forskningen i brug af avanceret teknologi til hjælp for føreren, i biler og i infrastrukturen, der indeholder store muligheder for forbedring af trafiksikkerheden.

5. Videreførelse af evalueringen af teknologi, virkningen af hastighedsbegrænsende anordninger og indkredsning af eventuelle vanskeligheder af teknisk, organisatorisk, administrativt eller juridisk art for indførelse deraf, samt fastlæggelse af en sammenhængende strategi for afskaffelse af hindringerne for og fremme af markedsføringen af denne teknologi.

6. Videreførelse og intensivering af arbejdet med beskyttelse af personer i køretøjer i tilfælde af påkørsel bagfra ("piskesmældsulykker").

7. Undersøgelse af muligheden for at anvende anordninger, der forhindrer køretøjer i at starte ved overskridelse af grænseværdierne for alkoholindhold, der er tilladt på nationalt plan.

8. Videreførelse af arbejdet med installation af anordninger i køretøjer, der skal minde folk om at bruge sikkerhedsselen, med henblik på at udvikle specifikationer.

9. Undersøgelse af, om obligatorisk brug af styrthjelm for cyklister ikke risikerer at give negative sekundære virkninger for brugen af cykler, og undersøgelse af problemerne med en effektiv gennemførelse af foranstaltningen.

10. Fortsættelse af undersøgelsen af nytten og følgerne af permanent at have enten nærlyset eller særlige lygter tændt i dagtimerne.

11. Undersøgelse af eventuelle sekundære virkninger af, at airbaggen udløses, især ved gentagne sammenstød.

12. Undersøgelse af virkningerne af og mulighederne for eventuel obligatorisk montering på lette køretøjer af indstillelige hastighedsbegrænsende advarselsanordninger, der kan aktiveres af føreren.

III. OPLYSNING

1. Fremme af formidlingen af resultaterne af de forsøgskampagner, der er gennemført inden for rammerne af EuroNCAP-programmet.

2. Fremme af øget udveksling af oplysninger om trafiksikkerhed, især gennem udnyttelse af EU's database Care(6), da både kvalitative og kvantitative oplysninger kan pege på prioriteter og foranstaltninger til fastlæggelse af trafiksikkerhedspolitikker.

3. Fremme af oplysningskampagner vedrørende konsekvenserne af spiritus- eller promillekørsel og kørsel med for høj hastighed.

4. Fremme af oplysningskampagner vedrørende vigtigheden af, at brugere af køretøjer anvender sikkerhedssele og brugere af tohjulede køretøjer styrthjelm.

5. Oprettelse af et integreret informationssystem til indsamling, sammenligning, fortolkning og udbredelse af statistikker om alle trafiksikkerhedsaspekter i Den Europæiske Union.

6. Fremme af udveksling af oplysninger på europæisk plan om hjælp til trafikofre, da det står klart, at en forbedring af effektiviteten heraf er én af de faktorer, der kan medvirke til at nedbringe antallet af trafikdræbte.

7. Opstilling af retningslinjer for udbredelse af oplysninger om bedste praksis ved udformningen af "fejltolerante" infrastrukturer, udbedring af "sorte pletter" og orientering af bilisterne om, at disse findes.

8. Fremme af udveksling af oplysninger om bedste strategi for oplysningskampagner.

IV. KONKLUSION

På baggrund af ovenstående og i betragtning af målet: at få nedbragt antallet af ulykker så meget som muligt

1) støtter Rådet Kommissionens henstilling om at opfordre de nationale, regionale og lokale myndigheder i medlemsstaterne til at beregne omkostningerne ved trafiksikkerhedsforanstaltninger og til at kontrollere deres virkning, så man kan sammenligne udgifterne med besparelserne ved forebyggende ulykker

2) opfordrer det ovennævnte myndigheder til at øge investeringerne i trafiksikkerhedsprojekter og skabe nye incitamenter, især økonomiske, der kan fremskynde investeringer i sikkerhed på alle niveauer

3) tilskynder det medlemsstaterne til at gennemføre konventionen om afgørelser om frakendelse for førerretten, der blev undertegnet den 17. juni 1998(7).

4) opfordrer det medlemsstaterne til at afslutte det arbejde, der allerede er påbegyndt inden for rammerne af Schengen-aftalen med henblik på indgåelse af en aftale vedrørende samarbejde om retsforfølgning af færdselsforseelser og fuldbyrdelse af bøder og afgifter pålagt for sådanne forseelser.

Endvidere opforderer Rådet Kommissionen til

5) så hurtigt som muligt at forelægge ovennævnte forslag til retsakter

6) at fortsætte forsknings- og oplysningsarbejdet

7) i samarbejde med medlemsstaterne at fortsætte arbejdet med at forbedre kvaliteten af Care-databanken og at harmonisere de anvendte begreber

8) ved udarbejdelsen af næste handlingsprogram at tage hensyn til:

- denne resolution

- de eventuelle foranstaltninger, der gør det muligt at reducere de negative virkninger, som for høj hastighed har på trafiksikkerheden

- muligheden for at fastsætte et konkret mål for nedsættelsen af det samlede antal trafikofre i Den Europæiske Union.

(1) EFT C 104 af 6.4.1998, s. 139.

(2) Rådets direktiv 91/671/EØF af 16. december 1991 om indbyrdes tilnærmelse af medlemsstaternes lovgivning vedrørende obligatorisk anvendelse af sikkerhedsseler i køretøjer på under 3,5 tons (EFT L 373 af 31.12.1991, s. 26).

(3) Rådets direktiv 92/6/EØF af 10. februar 1992 om montering og anvendelse af hastighedsbegrænsende anordninger i visse klasser af motorkøretøjer i Fællesskabet (EFT L 57 af 2.3.1992, s. 27).

(4) EFT L 237 af 24.8.1991, s. 1.

(5) Rådets direktiv 71/127/EØF af 1. marts 1971 om tilnærmelse af medlemsstaternes lovgivning om førerspejle til motordrevne køretøjer (EFT L 68 af 22.3.1971, s. 1).

(6) Rådets beslutning 93/704/EF af 30. november 1993 om oprettelse af en EF-databank vedrørende trafikulykker (EFT L 329 af 30.12.1993, s. 63).

(7) EFT C 216 af 10.7.1998, s. 2.